На основу члана 21. Закона о референдуму и народној иницијативи („Службени гласник РС”, број 111/21),

Републичка изборна комисија, на седници одржаној 29. новембра 2021. године, донела је

**У П У Т С Т В О**

О НАЧИНУ подношења захтева за ДОБИЈАЊЕ информације о томе да ли је ЕВИДЕНТИРАН ДА ЈЕ гласао на републичком референдуму

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се уређује начин подношења захтева гласача за добијање информације о томе да ли је у изводу из бирачког списка евидентиран да је на републичком референдуму гласао или не, односно захтева за увид у извод из бирачког списка у циљу провере да ли је у изводу из бирачког списка евидентиран да је на републичком референдуму гласао или не, као и начин поступања Републичке изборне комисије (у даљем тексту: Комисија) у вези са поднетим захтевом.

**II. ПОДНОШЕЊЕ ЗАХТЕВА**

**Ко има право да поднесе захтев**

**Члан 2.**

(1) Сваки гласач има право да Комисији, после одржаног републичког референдума, поднесе захтев за добијање информације о томе да ли је у изводу из бирачког списка евидентиран да је на републичком референдуму гласао или не.

(2) Осим добијања информације из става 1. овог члана, сваки гласач има право да поднесе Комисији захтев за увид у извод из бирачког списка у циљу провере да ли је у изводу из бирачког списка евидентиран да је на републичком референдуму гласао или не.

**Садржина захтева и обрасци**

**Члан 3.**

(1) Захтев гласача за добијање информације о томе да ли је у изводу из бирачког списка евидентиран да је на републичком референдуму гласао или не, односно захтев за увид у извод из бирачког списка у циљу провере да ли је у изводу из бирачког списка евидентиран да је на републичком референдуму гласао или не, мора да садржи: име и презиме, јединствени матични број грађана, место и адресу пребивалишта, контакт телефон и потпис подносиоца захтева, као и назив општине/града и број гласачког места на којем је подносилац захтева уписан у извод из бирачког списка.

(2) Захтев гласача за добијање информације о томе да ли је у изводу из бирачког списка евидентиран да је на републичком референдуму гласао или не подноси се на Обрасцу З-1, а захтев за увид у извод из бирачког списка подноси се на Обрасцу З-2 (у даљем тексту: захтев)

(3) Обрасци З-1 и З-2 саставни су део овог упутства.

(4) Комисија је дужна да поступи по захтеву који није поднет на прописаном обрасцу, ако тај захтев мора да садржи податке из става 1. овог члана.

(5) Уз захтев се обавезно прилаже и очитана лична карта, односно фотокопија личне карте подносиоца захтева.

(6) Подносилац захтева који услед телесне или сензорне онеспособљености (лице са инвалидитетом) није у стању да својеручно потпише захтев може да се потпише тако што ће на одговарајуће место у захтеву отиснути печат који садржи податке о његовом личном идентитету, односно печат са угравираним потписом (факсимил).

**Начин подношења захтева**

**Члан 4.**

(1) Захтев се подноси у писменој форми, предајом на писарници Комисије или путем поште.

(2) Захтев се може поднети и путем веб презентације Комисије.

**III. ОДЛУЧИВАЊЕ О ЗАХТЕВУ**

**Одлучивање**

**Члан 5.**

(1) Уколико поднети захтев садржи све податке наведене у члану 3. став 1. овог упутства, Комисија без одлагања, најкасније у року од 30 дана од дана подношења захтева писменим путем обавештава подносиоца захтева о томе да ли је у изводу из бирачког списка евидентиран да је на републичком референдуму гласао или не, односно обавештава подносиоца захтева када ће моћи да изврши увид у извод из бирачког списка.

(2) Рок из става 1. овог члана, може се продужити за још 60 дана ако је то неопходно, узимајући у обзир број поднетих захтева.

(3) О продужењу рока и разлозима за то продужење Комисија ће обавестити подносиоца захтева у року од 30 дана од дана подношења захтева.

(4) Уколико захтев није поднет на прописаном обрасцу али садржи све податке из члана 3. став 1. овог упутства, Комисија ће писаним путем обавестити подносиоца захтева о томе да ли је у изводу из бирачког списка евидентиран да је на републичком референдуму гласао или не, односно обавестиће подносиоца захтева када ће моћи да изврши увид у извод из бирачког списка.

**Место и начин увида**

**Члан 6.**

(1) Увид у извод из бирачког списка врши се у просторијама Комисије. О времену и месту увида Комисија обавештава подносиоца захтева у писменој форми, телефоном или на други погодан начин.

(2) Ради заштите података о личности осталих гласача, увид се може вршити само уз употребу одговарајућег шаблона који ће тај увид ограничити само на онај ред у изводу из бирачког списка који се односи на подносиоца захтева.

**IV. ЗАВРШНА ОДРЕДБА**

**Члан 7.**

Ово упутство ступа на снагу наредног дана од дана објављивања у „Службеном гласнику Републике Србије“.

02 Број 014-105/21

У Београду, 29. новембра 2021. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић